Gemeente vier 226ste verjaarsdag | Graaff-Reinet Advertiser
Thursday 06:19 - scattered clouds
Gemeente vier 226ste verjaarsdag
Source www.nggrootkerk.co.za | Tuesday, 06 November 2018, 10:00
Die NG Graaff-Reinet-gemeente se imposante gebou, beter bekend as die Grootkerk. Foto: Johan Zwiegers
GRAAFF-REINET NUUS - Dié eerskomende Sondag, 11 November, is Graaff-Reinet se NG-gemeente ‘n allemintige 226-jaar-oud.
Die gemeente se leraar, Dr Ben van Tonder, nooi graag die gemeente uit om die oggend se spesiale erediens mee te maak om die geleentheid te vier.
Ter viering van die besonderse mylpaal word daar heerlike koffie, koek en tee direk na die erediens aangebied – alle gemeentelede is welkom.
‘n Trotse geskiedenis
Die NG-gemeente in Graaff-Reinet is op 11 November 1792 gestig.
Die gemeente se eerste kerkgebou was vermoedelik laer af in Kerkstraat - heel waarskynlik was dit die oorspronklike plaashuis van Dirk Coetzee.
Ds. Johan von Manger was die eerste leraar - hy het ongelukkig nie notules gehou nie. Sy opvolger in 1798, ds HW Ballot, het deeglik notules gehou waarvan die eerste een van 8 Julie 1798 deur MW Pretorius (vader van die bekende Voortrekkerleier Andries Pretorius) onderteken is. Hierdie eerste gebou het in 1799 afgebrand.
Ds. Andrew Murray word deur dr. George Thom van die Londense Sendinggenootskap na Suid-Afrika genooi. Dit was op versoek van Goewerneur Lord Charles Somerset dat predikante na Suid-Afrika genooi moes word om die wydverspreide bevolking op die platteland te bedien.
Die tweede gebou is voltooi in September 1800 op die huidige perseel waar die Grootkerk staan.
Na die aankoms van ds. Andrew Murray in 1822 is daar dadelik begin met die oprigting van die derde kerkgebou.
Die vorige een is geheel gesloop en dienste is in die opelug en op plase gehou. Hierdie gebou (die derde een) is in 1823 voltooi.
Die gebou met sy strooidak, statige gewels, kloktoring en ringmuur het die gemeenskap vir 60 jaar bedien.
Ds. Andrew Murray is vir tien maande voor sy koms Holland toe om Nederlands aan te leer. Hy trou dan ook kort voor sy aankoms in Suid-Afrika met Maria Susanna Stegman. Hy was baie gelukkig in sy nuwe vaderland en het homself aan sy nuwe werk en mense gewy met soveel onbaatsugtige toewyding dat hy 'n noodsaaklike deel van hul lewens geword het. Hy en sy seun (wat hom opgevolg het), ds. Charles Murray, het saam 82 jaar diens aan die gemeenskap gelewer! Hulle was gashere vir baie besoekers aan Graaff-Reinet soos onder andere Moffat, Livingstone en Broadbent wat by hulle aan huis vertoef het.
Ds. Charles Murray het groot belangstelling in tuinbou gehad en dit is hy wat in 1870 die beroemde swart-eik druiwestok agter sy pastorie - die huidige Reinethuis - geplant het. Hy was die eerste Graaff-Reinetter wat predikant hier geword het.
Die gebou wat die NG-gemeente in Graaff-Reinet tans huisves is op 11 September 1887 ingewy – dié foto is met die inwyding geneem.
Die inwyding vind plaas op 10 en 11 September 1887. Prof de Vos van Stellenbosch lewer die inwydingspreek.
Vrouens moes die kerk van die sykante af binnekom en geen kinders is toegelaat nie. Daar was omtrent 2 000 mense teenwoordig. Veertien leraars is uitgenooi en 8 preke is gelewer. Daar was ook 'n pragtige koorprogram onder leiding van Fraulein Bau, die eerste orreliste. Werke van onder andere Haydn, Mendelssohn en Spohr word aangebied. Tydens ds. Andrew se bediening het georganiseerde musiek nie baie aandag gekry nie. Die Sondagskool en kerkmusiek was egter vir ds. Charles van groot belang. Die indrukwekkende huidige orrel is op 17 Februarie 1894 ingewy.
Ds. Charles gee baie aandag aan die kinders. Daar was op 'n stadium 600 kinders in die Sondagskool. Sy suster, Helen, verwys as volg na hom: "To him education was not merely die cultivation of the intellect, but an all-round character building and development of the spiritual and moral nature of the child, quite as much as the training of the mind."
Baie ander bekende predikante het die gemeente bedien: daar was byvoorbeeld dr. DF Malan (voormalige Eersteminister); AB Keet (Bybelvertaler); PK Albertyn (eerste preek in Afrikaans gelewer) en Joshua Naude (veldprediker van Gnl. Koos de la Rey tydens die Anglo Boereoorlog en vader van die bekende Beyers Naudé) was vanaf 1921 to 1948 hier predikant.
'Ons bring jou die nuutste Graaff-Reinet, Karoo news'
Read more about: ng graaff reinet gemeente bestaan verjaarsdag
Posted on: 10:00 Tue, 06 November 2018